বছরের প্রথম দিন হাতে হাতে নতুন বই
বছরের প্রথম দিনই রাজশাহীর স্কুলে স্কুলে শিক্ষার্থীদের হাতে উঠেছে নতুন পাঠ্যবই। বই হাতে পেয়ে উচ্ছ্বসিত হয়েছে শিশুরা। করোনার দুই বছর পর এবার রাজশাহীর স্কুলে স্কুলে আনুষ্ঠানিকভাবে বই বিতরণ করা হয়েছে। শিশুদের হাতে নতুন বই দেখে খুশি অভিভাবকরাও।







মাধ্যমিক ও উচ্চশিক্ষা রাজশাহী অঞ্চল রোববার বেলা ১১টায় নগরীর অগ্রণী বিদ্যালয় ও মহাবিদ্যালয়ে পাঠ্যপুস্তক উৎসবের আয়োজন করে। ‘নতুন বছরে নতুন দিন, নতুন বইয়ে হোক রঙিন’ প্রতিপাদ্যে আয়োজিত এ অনুষ্ঠানে প্রধান অতিথি ছিলেন আওয়ামী লীগের সভাপতিমণ্ডলীর সদস্য ও রাজশাহী সিটি করপোরেশনের মেয়র এএইচএম খায়রুজ্জামান লিটন।




অনুষ্ঠানে তিনি স্কুলের বিভিন্ন শ্রেণির প্রথম থেকে তৃতীয় হওয়া শিক্ষার্থীদের হাতে এক সেট করে নতুন পাঠ্যবই তুলে দেন। বেলুন, ফেস্টুন ও পায়রা উড়িয়ে তিনি পাঠ্যপুস্তক উৎসবের উদ্বোধন করেন।
প্রধান অতিথির বক্তব্যে তিনি বলেন, ২০১২ সালে দেশ বর্তমানের মতো এতো উন্নয়ন ছিল না। সেই সময়ে সারা দেশে বছরের প্রথম দিনেই শিক্ষার্থীদের হাতে নতুন বই তুলে দেওয়ার সাহসী পদক্ষেপ নেন প্রধানমন্ত্রী শেখ হাসিনা। সরকার সারা দেশে ৪ কোটি ৯ লাখ শিক্ষার্থীদের হাতে প্রায় ৩৫ কোটি বই বিনামূল্যে তুলে দিচ্ছে। আমি মনে করি, এটি নাগরিকদের কল্যাণে প্রধানমন্ত্রীর বিনিয়োগ। ভবিষ্যৎ প্রজন্মকে শিক্ষিত ও প্রশিক্ষিত করে গড়ে তুলতে পারলে তারা দক্ষ জনশক্তিতে পরিণত হবে।
অনুষ্ঠানে বিশেষ অতিথি ছিলেন- রাজশাহীর অতিরিক্ত বিভাগীয় কমিশনার এএনএম মইনুল ইসলাম, জেলা প্রশাসক আব্দুল জলিল, মাধ্যমিক ও উচ্চশিক্ষা রাজশাহী অঞ্চলের ভারপ্রাপ্ত পরিচালক মো. মাহবুবুর রহমান শাহ, জেলা শিক্ষা অফিসার মোহা. নাসির উদ্দিন, অগ্রণী বিদ্যালয় ও মহাবিদ্যালয়ের সভাপতি মোশাররফ হোসেন বাচ্চু, অধ্যক্ষ মো. সাইফুল হক প্রমুখ।
মাধ্যমিক ও উচ্চশিক্ষা রাজশাহী অঞ্চলের ভারপ্রাপ্ত উপ-পরিচালক ড. শরমিন ফেরদৌস চৌধুরী অনুষ্ঠানে সভাপতিত্ব করেন। অনুষ্ঠানে জেলা প্রশাসক আবদুল জলিল জানান, রাজশাহীতে ইতোমধ্যে ৮০ শতাংশ বই চলে এসেছে। বাকি বইগুলোও অল্প সময়ের মধ্যেই চলে আসবে।
অনুষ্ঠানে বই পেয়ে উচ্ছ্বাস প্রকাশ করে শিশুরা। স্কুলটির পঞ্চম শ্রেণির শিক্ষার্থী ঐশ্বর্য্য জাহান বলে- অনেক কষ্ট করে পরীক্ষা দিয়েছি। ফোর থেকে আমি ফাইভে উঠেছি। নতুন বছরের শুরুতেই নতুন বই পেয়ে ভালো লাগছে। প্রথমে একটা বই হাতে পেয়েই সব পাতা উল্টে দেখে ফেলেছি।
জেলা প্রাথমিক ও মাধ্যমিক শিক্ষা কর্মকর্তার কার্যালয় সূত্রে গেছে, নিম্ন-মাধ্যমিক, মাধ্যমিক, কারিগরি ও মাদ্রাসা পর্যায়ে ৩ লাখ ৩১ হাজার ১৮০ জন শিক্ষার্থী রয়েছে। এর মধ্যে স্কুলপর্যায়ে ষষ্ঠ থেকে নবম শ্রেণি পর্যন্ত ২ লাখ ২৬ হাজার ৪৭০ জন, দাখিল পর্যায়ে ষষ্ঠ থেকে নবম শ্রেণি পর্যন্ত ৪০ হাজার ৯৬০ জন, ইবতেদায়ির বিভিন্ন শ্রেণিতে ৪৮ হাজার ৮৭০ জন, কারিগরি স্কুলপর্যায়ে ১৪ হাজার ৪০ জন এবং মাধ্যমিকের ইংরেজি ভার্সনে ৮৪০ জন শিক্ষার্থী রয়েছে।
এদের জন্য মোট ৪৫ লাখ ২১ হাজার ৪৩টি বইয়ের চাহিদা রয়েছে। প্রথম দিন শিক্ষার্থীরা সব বই না পেলেও দ্রুত পেয়ে যাবে বলছেন কর্মকর্তারা।

বছরের প্রথম দিনই রাজশাহীর স্কুলে স্কুলে শিক্ষার্থীদের হাতে উঠেছে নতুন পাঠ্যবই। বই হাতে পেয়ে উচ্ছ্বসিত হয়েছে শিশুরা। করোনার দুই বছর পর এবার রাজশাহীর স্কুলে স্কুলে আনুষ্ঠানিকভাবে বই বিতরণ করা হয়েছে। শিশুদের হাতে নতুন বই দেখে খুশি অভিভাবকরাও।